ประกาศคณะกรรมการกํากับหลักทรัพย์และตลาดหลักทรัพย์  
ที่  กธ.  ๑๖/๒๕๖๖  
เรื่อง  หลักเกณฑ์  เงื่อนไข  และวิธีการในการขอรับใบอนุญาต  
และการออกใบอนุญาตจัดตั้งศูนย์ซื้อขายหลักทรัพย์  
\_\_\_\_\_\_\_\_\_\_\_\_\_\_\_\_\_\_

โดยที่เป็นการสมควรกําหนดหลักเกณฑ์  เงื่อนไข  และวิธีการในการขอรับใบอนุญาตและการออกใบอนุญาตจัดตั้งศูนย์ซื้อขายหลักทรัพย์

อาศัยอํานาจตามความในมาตรา  ๑๔  วรรคหนึ่ง  (๑)  และ  (๒)  มาตรา  ๒๐๕  มาตรา  ๒๐๖  และมาตรา  ๒๐๗  แห่งพระราชบัญญัติหลักทรัพย์และตลาดหลักทรัพย์  พ.ศ.  ๒๕๓๕  คณะกรรมการ  ก.ล.ต.  ออกประกาศไว้ดังต่อไปนี้ 


ข้อ ๑ ประกาศนี้ให้ใช้บังคับตั้งแต่วันที่  ๑๖  พฤศจิกายน  พ.ศ.  ๒๕๖๖  เป็นต้นไป


ข้อ ๒ ในประกาศนี้

“ผู้ขอรับใบอนุญาต”  หมายความว่า  ผู้ขอรับใบอนุญาตจัดตั้งศูนย์ซื้อขายหลักทรัพย์

“ผู้บริหาร”  หมายความว่า  ผู้จัดการ  รองผู้จัดการ  ผู้ช่วยผู้จัดการ  ผู้อํานวยการฝ่าย  หรือผู้ซึ่งดํารงตําแหน่งเทียบเท่ากับตําแหน่งข้างต้นที่เรียกชื่ออย่างอื่น  และให้หมายความรวมถึงบุคคลที่ได้ทําสัญญาให้มีอํานาจทั้งหมดหรือบางส่วนในการจัดการด้วย

“ตลาดหลักทรัพย์”  หมายความว่า  ตลาดหลักทรัพย์แห่งประเทศไทย 


หมวด ๑  

ผู้ขอรับใบอนุญาต

\_\_\_\_\_\_\_\_\_\_\_\_\_\_\_\_


ข้อ ๓ ผู้ขอรับใบอนุญาตจะได้รับใบอนุญาตจัดตั้งศูนย์ซื้อขายหลักทรัพย์  ต้องเป็นกลุ่มบุคคลที่มีคุณสมบัติและเป็นไปตามหลักเกณฑ์ดังต่อไปนี้

(๑) เป็นบริษัทหลักทรัพย์รวมกันไม่น้อยกว่า  ๑๕  ราย 

(๒) กลุ่มบริษัทหลักทรัพย์ตาม  (๑)  มีการจัดทําข้อตกลงจัดตั้งศูนย์ซื้อขายหลักทรัพย์  ซึ่งมีข้อตกลงอย่างน้อยเกี่ยวกับวัตถุประสงค์  สิทธิ  หน้าที่  และความรับผิดชอบระหว่างสมาชิกผู้ก่อตั้ง  และเหตุที่จะเลิกศูนย์ซื้อขายหลักทรัพย์

(๓) แสดงได้ว่าศูนย์ซื้อขายหลักทรัพย์ที่จะจัดตั้งมีคุณสมบัติและลักษณะตามหลักเกณฑ์ในข้อ  ๔ 

เมื่อได้จัดตั้งศูนย์ซื้อขายหลักทรัพย์แล้ว  การยกเลิกหรือแก้ไขเปลี่ยนแปลงข้อตกลงตามวรรคหนึ่ง  (๒)  ต้องได้รับความเห็นชอบจากคณะกรรมการ  ก.ล.ต.  


ข้อ ๔ ผู้ขอรับใบอนุญาตต้องแสดงได้ว่าศูนย์ซื้อขายหลักทรัพย์ที่จะจัดตั้งมีคุณสมบัติและลักษณะครบถ้วนดังต่อไปนี้

(๑) มีทุนในการดําเนินงานไม่น้อยกว่า  ๑๐๐  ล้านบาท

(๒) มีกรรมการที่มีคุณสมบัติและไม่มีลักษณะต้องห้าม  รวมทั้งมีวาระการดํารงตําแหน่ง การพ้นจากตําแหน่ง  และจํานวนกรรมการ  ที่เป็นไปตามกฎหมายว่าด้วยหลักทรัพย์และตลาดหลักทรัพย์  โดยมีกรรมการอิสระอย่างน้อย  ๑  ใน  ๓  ของจํานวนกรรมการทั้งหมด

(๓) มีแหล่งเงินทุนที่เพียงพอต่อการรองรับการประกอบการและความเสี่ยงในด้านต่าง  ๆ  ที่อาจเกิดขึ้นจากการประกอบธุรกิจ  ทั้งนี้  ส่วนของทุนในการดําเนินงานต้องมีมูลค่าไม่น้อยกว่าค่าใช้จ่ายในการประกอบธุรกิจรวม  ๖  เดือน  และคํานวณจากงบบัญชีล่าสุด  โดยต้องอยู่ในรูปของทรัพย์สินที่มีคุณภาพและมีสภาพคล่องเพียงพอ

(๔) มีระบบการชําระราคาและส่งมอบหลักทรัพย์  และระบบการรับฝากและถอนหลักทรัพย์  ซึ่งดําเนินการโดยสํานักหักบัญชีหรือศูนย์รับฝากหลักทรัพย์ที่ได้รับใบอนุญาตตามกฎหมายว่าด้วยหลักทรัพย์และตลาดหลักทรัพย์หรืออยู่ระหว่างยื่นขอรับใบอนุญาตดังกล่าว  ทั้งนี้  ไม่ว่าจะดําเนินการโดยตนเองหรือบุคคลอื่น  หรือดําเนินการโดยผู้ที่ได้รับยกเว้นตามกฎหมายว่าด้วยหลักทรัพย์และตลาดหลักทรัพย์ให้สามารถประกอบการเป็นสํานักหักบัญชีหรือศูนย์รับฝากหลักทรัพย์ได้โดยมิต้องได้รับใบอนุญาต

(๕) มีมาตรการบริหารจัดการความเสี่ยงด้านเทคโนโลยีสารสนเทศ  (IT  risk)  และความเสี่ยงด้านภัยคุกคามทางไซเบอร์  (cyber  risk)  ที่เพียงพอ  โดยต้องปฏิบัติให้เป็นไปตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยข้อกําหนดในรายละเอียดเกี่ยวกับการจัดให้มีระบบเทคโนโลยีสารสนเทศ  รวมทั้งแนวปฏิบัติที่ออกตามประกาศดังกล่าว  โดยอนุโลม  และจัดให้มีการทดสอบการเจาะระบบคอมพิวเตอร์ที่เกี่ยวกับการซื้อขายหลักทรัพย์  (penetration  test)  ให้ครบถ้วนทุกระบบงานทุก  ๓  ปี  โดยเรียงลําดับความสําคัญตามผลการประเมินความเสี่ยง  และรายงานผลการทดสอบดังกล่าวต่อสํานักงานภายในไตรมาสแรกของปีถัดจากปีที่มีการทดสอบแต่ละระบบ

(๖) มีมาตรการรักษาความลับของสมาชิกและผู้ใช้บริการ

(๗) มีมาตรการจัดการข้อร้องเรียนหรือข้อพิพาทที่เกิดขึ้นอันเนื่องมาจากการซื้อขายหลักทรัพย์ในศูนย์ซื้อขายหลักทรัพย์  หรือเกิดจากการใช้บริการที่จัดโดยศูนย์ซื้อขายหลักทรัพย์

(๘) มีมาตรการป้องกันศูนย์ซื้อขายหลักทรัพย์  กรรมการ  ผู้บริหาร  และพนักงานของศูนย์ซื้อขายหลักทรัพย์  จากการแสวงหาประโยชน์จากการปฏิบัติหน้าที่โดยมิชอบ

(๙) มีการเปิดเผยข้อมูลที่เกี่ยวกับการซื้อขาย  ซึ่งอย่างน้อยต้องครอบคลุมในเรื่องดังนี้

      (ก) ขั้นตอนและวิธีการซื้อขายของศูนย์ซื้อขายหลักทรัพย์  โดยจะต้องเปิดเผยการจัดลําดับและการจับคู่คําสั่งซื้อขายด้วย

      (ข) ประเภทหลักทรัพย์ที่สามารถซื้อขายได้บนศูนย์ซื้อขายหลักทรัพย์  รวมถึงข้อจํากัดหรือเงื่อนไขต่าง  ๆ  ของหลักทรัพย์ในแต่ละประเภท

(๑๐) มีหลักเกณฑ์การรับหลักทรัพย์ที่มีข้อกําหนดที่จะไม่รับหลักทรัพย์ที่มีการซื้อขายในศูนย์ซื้อขายหลักทรัพย์อื่น  มาซื้อขายในศูนย์ซื้อขายหลักทรัพย์

(๑๑) มีกลไกในการควบคุมดูแลการปฏิบัติงานของศูนย์ซื้อขายหลักทรัพย์ให้เป็นไปตามข้อกําหนดในส่วนนี้ได้อย่างมีประสิทธิภาพ  ซึ่งเป็นอิสระจากการบริหารจัดการของศูนย์ซื้อขายหลักทรัพย์  และรายงานการปฏิบัติงานโดยตรงต่อคณะกรรมการศูนย์ซื้อขายหลักทรัพย์หรือคณะกรรมการที่ได้รับมอบหมาย

(๑๒) มีระเบียบหรือข้อบังคับของศูนย์ซื้อขายหลักทรัพย์  และการดําเนินการเกี่ยวกับการกําหนดหรือแก้ไขเปลี่ยนแปลงระเบียบหรือข้อบังคับดังกล่าว  รวมถึงการจัดให้มีการรับฟังความคิดเห็นจากสมาชิก  ผู้ลงทุน  หรือบุคคลซึ่งเกี่ยวข้องกับศูนย์ซื้อขายหลักทรัพย์  ที่เป็นไปตามกฎหมายว่าด้วยหลักทรัพย์และตลาดหลักทรัพย์

(๑๓) มีหนังสือยินยอมให้พนักงานเจ้าหน้าที่เข้าไปในสถานที่ประกอบธุรกิจหรือเข้าถึงระบบคอมพิวเตอร์หรืออุปกรณ์อื่นใด  เพื่อตรวจสอบฐานะการเงิน  การดําเนินงาน  สินทรัพย์  หรือข้อมูลต่าง  ๆ  ที่เกี่ยวข้องของผู้ขอรับใบอนุญาตตามข้อ  ๖ 


หมวด ๒  

การขอรับใบอนุญาตและการออกใบอนุญาต

จัดตั้งศูนย์ซื้อขายหลักทรัพย์

\_\_\_\_\_\_\_\_\_\_\_\_\_\_\_\_\_\_\_\_\_


ข้อ ๕ ให้ผู้ขอรับใบอนุญาตยื่นคําขอต่อสํานักงาน  พร้อมทั้งเอกสารหลักฐานประกอบอื่นตามที่สํานักงานกําหนดไว้ในเว็บไซต์ของสํานักงาน  และต้องชําระค่าธรรมเนียมการขอรับใบอนุญาตตามหมวด  ๔

การยื่นคําขอและเอกสารหลักฐาน  และการชําระค่าธรรมเนียมตามวรรคหนึ่ง  โดยวิธีการทางอิเล็กทรอนิกส์  ให้เป็นไปตามที่สํานักงานกําหนดไว้ในเว็บไซต์ของสํานักงาน


ข้อ ๖ ในกรณีที่สํานักงานเห็นว่ามีความจําเป็นและสมควร  และได้รับความยินยอมจากผู้ขอรับใบอนุญาต  ให้พนักงานเจ้าหน้าที่มีอํานาจเข้าไปในสถานที่ประกอบธุรกิจหรือเข้าถึงระบบคอมพิวเตอร์หรืออุปกรณ์อื่นใด  เพื่อตรวจสอบฐานะการเงิน  การดําเนินงาน  สินทรัพย์ หรือข้อมูลต่าง  ๆ  ที่เกี่ยวข้องของผู้ขอรับใบอนุญาตได้ 


ข้อ ๗ เมื่อสํานักงานได้รับคําขอรับใบอนุญาต  พร้อมทั้งเอกสารหลักฐานถูกต้องครบถ้วนตามคู่มือสําหรับประชาชนแล้ว  ให้สํานักงานตรวจสอบรายละเอียดในคําขอและเอกสารหลักฐานนั้น  หากเห็นว่าถูกต้องครบถ้วน  ให้เสนอต่อคณะกรรมการ  ก.ล.ต.  เพื่อพิจารณาออกใบอนุญาตภายใน  ๑๒๐  วันนับแต่วันที่ได้รับคําขอและเอกสารหลักฐานดังกล่าวครบถ้วน  แต่หากเห็นว่ายังไม่ถูกต้องหรือไม่ครบถ้วน  ให้แจ้งผู้ยื่นคําขอรับใบอนุญาตดําเนินการแก้ไขความบกพร่องดังกล่าวให้แล้วเสร็จภายในระยะเวลาที่กําหนด  หากพ้นกําหนดเวลาดังกล่าวแล้ว  ผู้ยื่นคําขอรับใบอนุญาตไม่แก้ไขให้ถูกต้องหรือครบถ้วน  ให้ถือว่าผู้ยื่นคําขอรับใบอนุญาตไม่ประสงค์จะดําเนินการต่อไป  และให้จําหน่ายเรื่องออกจากสารบบ 

ให้คณะกรรมการ  ก.ล.ต.  พิจารณาคําขอรับใบอนุญาตให้แล้วเสร็จภายใน  ๖๐  วันนับแต่วันที่ได้รับเรื่องจากสํานักงานตามวรรคหนึ่ง

ใบอนุญาตจัดตั้งศูนย์ซื้อขายหลักทรัพย์ให้เป็นไปตามแบบแนบท้ายประกาศนี้


ข้อ ๘ ให้ผู้ได้รับใบอนุญาตชําระค่าธรรมเนียมใบอนุญาตจัดตั้งศูนย์ซื้อขายหลักทรัพย์และค่าธรรมเนียมการประกอบการตามหมวด  ๔


หมวด ๓  

เงื่อนไขภายหลังการได้รับใบอนุญาต

จัดตั้งศูนย์ซื้อขายหลักทรัพย์

\_\_\_\_\_\_\_\_\_\_\_\_\_\_\_\_\_\_\_\_\_


ข้อ ๙ ผู้ได้รับใบอนุญาตจะเริ่มประกอบธุรกิจได้ต่อเมื่อสํานักงานตรวจสอบแล้วเห็นว่าผู้ได้รับใบอนุญาตสามารถแสดงได้ถึงเรื่องดังต่อไปนี้ 

(๑) มีการบริหารงานที่ดีและมีประสิทธิภาพ

(๒) มีนโยบายและมาตรการในการป้องกันความขัดแย้งทางผลประโยชน์  การป้องกัน การล่วงรู้ข้อมูลภายในระหว่างหน่วยงานและบุคลากร  การควบคุมภายใน  และการบริหารความเสี่ยงที่มีประสิทธิภาพ  รวมทั้งมีมาตรการในการควบคุมและติดตามให้มีการดําเนินงานตามนโยบายและมาตรการที่วางไว้  ตลอดจนมีโครงสร้างของคณะกรรมการศูนย์ซื้อขายหลักทรัพย์ที่ประกอบไปด้วยผู้ที่มีความรู้หรือประสบการณ์อันจําเป็นต่อการดําเนินงานของศูนย์ซื้อขายหลักทรัพย์  และมีกรรมการอิสระที่สามารถปฏิบัติหน้าที่ได้อย่างอิสระ  เป็นกลาง  และมีความเป็นธรรม  โดยคํานึงถึงประโยชน์ส่วนรวม  ความมั่นคงปลอดภัย  และเสถียรภาพของระบบตลาดทุนเป็นสําคัญ

(๓) มีผู้จัดการศูนย์ซื้อขายหลักทรัพย์ที่สามารถปฏิบัติงานเต็มเวลาและเป็นไปตาม เงื่อนไขที่กําหนดไว้ในภาคผนวกแนบท้ายประกาศนี้

(๔) มีผู้บริหาร  ที่ปรึกษา  และผู้รับผิดชอบสูงสุดในงานเกี่ยวกับการกํากับดูแลการปฏิบัติงาน  ที่เป็นไปตามเงื่อนไขที่กําหนดไว้ในภาคผนวกแนบท้ายประกาศนี้

(๕) ไม่มีฐานะทางการเงินที่อาจก่อให้เกิดความเสียหาย  หรือมีพฤติการณ์อื่นที่แสดงให้เห็นว่าอยู่ในระหว่างประสบปัญหาทางการเงิน  รวมทั้งไม่มีข้อบกพร่องหรือมีความไม่เหมาะสมเกี่ยวกับการควบคุมและการปฏิบัติงานอันดีของธุรกิจ

(๖) สํานักหักบัญชีและศูนย์รับฝากหลักทรัพย์ที่แสดงไว้ตามข้อ  ๔  (๔)  สามารถประกอบการได้ตามกฎหมายว่าด้วยหลักทรัพย์และตลาดหลักทรัพย์

(๗) มีระบบงานและบุคลากรที่มีความพร้อมในการประกอบธุรกิจตามที่ได้แสดงไว้ในคําขอ  เว้นแต่กรณีที่มีความแตกต่างกันเพียงวิธีการซึ่งมิได้ทําให้ระบบงานและบุคลากรที่ได้แสดงไว้เปลี่ยนแปลงไปในสาระสําคัญ

(๘) ระเบียบหรือข้อบังคับของศูนย์ซื้อขายหลักทรัพย์ที่จําเป็นต้องมีเพื่อให้เป็นไปตามที่กําหนดไว้ในข้อ  ๔  (๓)  ถึง  (๑๒)  ได้รับความเห็นชอบจากคณะกรรมการ  ก.ล.ต.  แล้ว 


ข้อ ๑๐ ผู้ได้รับใบอนุญาตต้องเริ่มประกอบธุรกิจภายใน  ๑๘๐  วันนับแต่วันที่ได้รับใบอนุญาต

ในกรณีที่มีเหตุจําเป็นและสมควรซึ่งทําให้ผู้ได้รับใบอนุญาตไม่อาจแสดงความพร้อมในการประกอบธุรกิจตามข้อ  ๙  (๗)  และ  (๘)  อันเป็นเหตุให้ไม่อาจเริ่มประกอบธุรกิจได้ภายในกําหนดเวลาตามวรรคหนึ่ง  ผู้ได้รับใบอนุญาตอาจยื่นคําขอผ่อนผันระยะเวลาการเริ่มประกอบธุรกิจต่อสํานักงานก่อนครบกําหนดเวลาดังกล่าวได้  ทั้งนี้  สํานักงานอาจพิจารณาผ่อนผันกําหนดเวลาการเริ่มประกอบธุรกิจได้อีกไม่เกิน  ๑๘๐  วัน

ในกรณีที่ผู้ได้รับใบอนุญาตไม่สามารถปฏิบัติให้เป็นไปตามเงื่อนไขที่กําหนดในวรรคหนึ่งและวรรคสอง  ให้การอนุญาตเป็นอันสิ้นผล


ข้อ ๑๑ ให้ผู้ได้รับใบอนุญาตจัดตั้งศูนย์ซื้อขายหลักทรัพย์ประกอบธุรกิจได้แต่เฉพาะตามที่กําหนดไว้ดังต่อไปนี้

(๑) การให้บริการเป็นศูนย์ซื้อขายหลักทรัพย์ที่มิได้เป็นหลักทรัพย์จดทะเบียนในตลาดหลักทรัพย์

(๒) ประกอบธุรกิจที่เกี่ยวกับหรือเกี่ยวเนื่องในการเป็นศูนย์ซื้อขายหลักทรัพย์หรือธุรกิจอื่นตามที่สํานักงานประกาศกําหนด


ข้อ ๑๒ ผู้ได้รับใบอนุญาตต้องดํารงคุณสมบัติและลักษณะตามข้อ  ๔  และดําเนินการในเรื่องที่ได้แสดงไว้ในข้อ  ๙  ตลอดเวลาที่ประกอบธุรกิจ

ในกรณีที่ผู้ได้รับใบอนุญาตไม่สามารถปฏิบัติให้เป็นไปตามเงื่อนไขที่กําหนดในวรรคหนึ่ง  คณะกรรมการ  ก.ล.ต.  อาจสั่งเลิกศูนย์ซื้อขายหลักทรัพย์ได้


หมวด ๔  

ค่าธรรมเนียม

\_\_\_\_\_\_\_\_\_\_\_\_\_\_\_\_\_\_\_\_\_


ข้อ ๑๓ ค่าธรรมเนียมในการขอรับใบอนุญาตและการออกใบอนุญาตจัดตั้งศูนย์ซื้อขายหลักทรัพย์ ให้เป็นไปตามอัตราดังนี้

(๑) คําขอรับใบอนุญาต  คําขอละ                                 ๕๐,๐๐๐  บาท 

(๒) ใบอนุญาตจัดตั้งศูนย์ซื้อขายหลักทรัพย์            ๑,๐๐๐,๐๐๐  บาท 

ค่าธรรมเนียมตามวรรคหนึ่ง  (๑)  ให้ชําระพร้อมกับการยื่นคําขอรับใบอนุญาต

ค่าธรรมเนียมตามวรรคหนึ่ง  (๒)  ให้ชําระในวันที่ได้รับใบอนุญา


ข้อ ๑๔ ให้ผู้ได้รับใบอนุญาตจัดตั้งศูนย์ซื้อขายหลักทรัพย์ชําระค่าธรรมเนียมการประกอบการต่อสํานักงานในอัตราร้อยละ  ๐.๐๐๒  ของมูลค่าการซื้อ  ขาย  หรือแลกเปลี่ยนหลักทรัพย์ในศูนย์ซื้อขายหลักทรัพย์ดังกล่าว

ค่าธรรมเนียมที่ผู้ได้รับใบอนุญาตต้องชําระตามวรรคหนึ่ง  เมื่อคํานวณรวมกันแล้วต้องไม่ต่ํากว่าปีละ  ๕๐๐,๐๐๐  บาท  และไม่สูงกว่าปีละ  ๒๐  ล้านบาท


ข้อ ๑๕ ให้ผู้ได้รับใบอนุญาตชําระค่าธรรมเนียมตามข้อ  ๑๔  ภายในวันที่  ๓๑  มกราคม  ของปีถัดไป  ทั้งนี้  ในกรณีที่มีการเลิกศูนย์ซื้อขายหลักทรัพย์หรือถูกสั่งให้เลิกศูนย์ซื้อขายหลักทรัพย์  ให้ชําระค่าธรรมเนียมภายใน  ๓๐  วันนับแต่วันที่เลิกศูนย์ซื้อขายหลักทรัพย์หรือวันที่คณะกรรมการ  ก.ล.ต.  สั่งให้เลิกศูนย์ซื้อขายหลักทรัพย์  แล้วแต่กรณี


ข้อ ๑๖ ให้ผู้ได้รับใบอนุญาตจัดทําและยื่นรายละเอียดรายงานการชําระค่าธรรมเนียมการประกอบการต่อสํานักงานตามแนวทางและวิธีการที่กําหนดไว้ในเว็บไซต์ของสํานักงาน


ผู้มีอํานาจลงนาม ๑              ประกาศ  ณ วันที่ ๓๑  ตุลาคม  พ.ศ. ๒๕๖๖  
  
  
                                                                                                                                                      (นายพิชิต  อัคราทิตย์)  
                                                                                                                                                          ประธานกรรมการ  
                                                                                                                                 คณะกรรมการกํากับหลักทรัพย์และตลาดหลักทรัพย์